… oder ab jetzt erscht räet, aber denn alles uff alemannisch.  Des isch echt de neuschte Forz wonni im Hirn ha, de altbewährte Hegaublog uff alemannisch zu verfasse. Froget etz blos it was des bringe soll, die meischte wäret etz eh denke, etz hätzen ganz verwischt, de sell Michel. Aber die Idee isch mehr hüt obend bim badde kumme, do hanne i denkt, des müsst doch au goh, de ganz Rotz uff alemannisch zum verzapfe. Zersch hanni aber messe gucke, ob des technisch überhaupt  goht, mehrere Blogs gliechzietig zum betriebe, aber ihr wärets it glaube, des goht, des passt quasi wie de Arsch uff de Eimer. Ich bin sogar nahgange und ha no en dritte Blog aglegt, de wär dänn zum Beischpiel uff Englisch, geil gell.  Vum Inhaltliche her(we mer überhaupt vu me "Inhalt" schwetze ka) hamer denkt, ich schrieb einfach des, wa mer so spontan ifallt, eigentlich ganz so wie im hochsprachlichen Teil, siehsch etz binne scho wieder abgrutscht, do dune mi no schwer konsequent alemanisch zum  schriebe, mä ischs einfach so gwännt, respective mo mosses halt so mache, etz aber zruck zum Inhalt, ich schrieb halt alles so uff wie im normale Blog au. Des wärt scho guet goh. Was e weng gwöhnungsbedürftig isch, isch des schriebe we om de Schnabel gwaase isch, ich denk au des lese vu dem Text isch gar it so einfach, speziell wämes dopplet nimmt. Ich wär i de näschte Ziet (im normale Blog däte etz "zeitnah" schriebe) versuche, bi usgwiesene Konifere, äh Koriphäe der alemannische Mundart abkupfere wie die des  mache, ich glaub ich mo i des Thema au zersch mol inniwachse.  Vorerscht isch der Ufruef vu däre Siete nu im Impressum zum finde, ich moss etz ächt zerscht emol gucke ob des überhaupt äbbert interessiert oder ob etz alle sage, Michel, nimm weniger oder fang schpäter damit ah…  Also, den machets guet und gute Besserung, au gsundheitlich,  des wünscht  de Michel